Klakør

Klakør er en person i et publikum som får betaling for å gi applaus. «Klakør», Bobmålsordboka

I Paris på 1800-tallet bredte det seg en praksis med å leie personer for å klappe på teaterforestillinger, og eventuelt le på de rette stedene i en komedie, for å gi inntrykk av at stykket ble bedre mottatt enn det som var tilfelle. En slik gruppe ble kalt claque på fransk («klakk» på norsk), og den enkelte person i gruppa ble kalt claqueur på fransk. På norsk finnes også ordet klakkfører om lederen i en klakk. 

Ordbakgrunn
Det franske ordet claque betyr egentlig et «smell» eller «slag», og kommer opprinnelig fra germansk. Det er beslektet med norske ord som klapre«Klapre», Bokmålsordboka og klappe, og med engelske ord som clap og slap. Det kommer ifølge Falk og Torps Etymologisk ordbog over det norske og danske sprog fra den indogermanske roten (s)klep eller glep. 

Hovedbetydningen til claque er som nevnt en gruppe innleide klappere i et teater,«Claque», Merriam-Webster men det kan også bety en flat, trekantet hatt beregnet på å bæres i hånden eller under armen. Slike klapphatter kunne også kalles chapeau bras («armhatt»). Ordet finnes også i chapeau claque, en type flosshatt der hattepullen kan slås flat med et lite smell.«Chapeau-bras», Dictionary.com

Overført betydning
Begrepet har, spesielt i venstreradikale kretser, også fått en politisk betydning som nedsettende betegnelse på noen som hyller, applauderer, støtter eller taler varmt for en tredjepart, underforstått at det skjer i egen vinnings hensikt. Det er i den betydningen ordet oftest brukes på norsk, selv om den fremdeles tidvis brukes i betydningen betalt teaterklapper.

Liknende beskjeftigelser
Det engelske begrepet astroturf lobbying eller astroturfing betyr en lobbyistgruppe eller organisasjon som er rekruttert mot betaling men utad fremstår som en grasrotbevegelse som er drevet av overbevisning. Ordet kommer av Astroturf, et varemerke for en produsent av kunstgress.«Astroturfing», The Dictionary

Andre grupper som uttrykker følelser mot betaling, er for eksempel gråtekoner.

 Referanser 

 Eksterne lenker 
 Claqueur, Wiktionary (engelsk)

Kategori:Norske ord og uttrykk
Kategori:Tyske ord og uttrykk
Kategori:Historiske beskjeftigelser
kategori:Teater